FÆLLES HOLDNING (EF) Nr. 5/95 fastlagt af Rådet den 23. januar 1995 med henblik på vedtagelse af Rådets forordning (EF) nr. . . ./95 af . . . om aktioner til fordel for tropiske skove (95/C 160/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S og 130 W,

under henvisning til forslag fra Kommissionen (1),

i overensstemmelse med proceduren i traktatens artikel 189 C (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

I Kommissionens meddelelse af 16. oktober 1989 til Rådet om bevarelse af de tropiske skove og om Fællesskabets rolle i den forbindelse (4) blev der afstukket generelle retningslinjer for Fællesskabets foranstaltninger på dette område;

Rådet (udviklingssamarbejde) vedtog den 29. maj 1990 en resolution om udviklingen af tropiske skove, hvori der skabes grundlag for at anvende udviklingsinstrumenter i bestræbelserne for at bevare de tropiske skove;

Europa-Parlamentet har i mange beslutninger udtrykt bekymring over ødelæggelsen af de tropiske skove og følgerne heraf for befolkningerne i skovene;

på Det Europæiske Råd i Dublin i juni 1990 blev det besluttet, at der skulle udarbejdes et handlingsprogram for de truede tropiske skove;

Fællesskabet og dets medlemsstater har vedtaget Rio-erklæringen om skove, handlingsprogrammet for Agenda 21 og konventionen om biologisk diversitet og klimaændringer;

Fællesskabets aktioner til fordel for tropeskove er en del af dens mål om bevarelse af skove;

Fællesskabet agter at udvide sine aktioner til fremme af bevarelsen af tropiske skove på alle hensigtsmæssige måder såvel gennem udviklingspolitikken som gennem den nye samarbejdspolitik for udvikling, der er fastlagt i traktatens artikel 130 U til 130 Y;

i kraft af deres særlige viden spiller befolkningerne i skovene en afgørende rolle ved forvaltningen af miljøet, særlig med hensyn til at bevare tropeskovene;

de økologiske og socioøkonomiske vilkår i de tropiske skove er forskellige inden for regioner og lande;

en fællesskabsaktion, der gennemføres sideløbende med medlemsstaternes foranstaltninger, giver større mulighed for at opfylde målene;

de finansielle instrumenter, som Fællesskabet for øjeblikket råder over til udviklingssamarbejde, er ikke egnet til at støtte alle former for relevante aktioner for tropiske skove;

der må stilles midler til rådighed for de aktioner, der er omhandlet i denne forordning;

de midler, der skønnes nødvendige til at gennemføre de aktioner, der omfattes af denne forordning, beløber sig til 150 mio. ECU for en første treårig periode (1995-1997);

Rådet vil inden udgangen af 1997 tage stilling til, hvilke ordninger der fra 1998 skal gælde for finansieringen af aktioner til fremme af de tropiske skove, under hensyn til resultatet af midtvejsrevisionen af fjerde AVS-EØF-konvention og den planlagte revision af rammeforordningen om samarbejde med udviklingslandene i Asien og Latinamerika;

der bør fastsættes nærmere regler for gennemførelsen, herunder hvilken aktionsform der skal anvendes, hvem bistanden skal ydes til, og hvilke beslutningsprocedurer der skal anvendes -

UDSTEDT FØLGENDE FORORDNING:

Artikel 1

Fællesskabet støtter aktioner til fremme af bevarelse og bæredygtig forvaltning af tropiske skove og den dermed forbundne biologiske diversitet i overensstemmelse med de kriterier og procedurer, der er fastlagt i denne forordning.

Artikel 2

I denne forordning forstås ved:

1. »Tropiske skove«: de naturlige og delvis naturlige økosystemer, der findes i troperne og subtroperne i både tørt og fugtigt klima, og som overvejende er bevokset med træer. De pågældende områder findes inden for de tropiske og subtropiske områder, der afgrænses af den 30. nordlige og den 30. sydlige breddegrad.

2. »Bevarelse«: alle aktioner til opretholdelse og genopretning af tropiske skove og navnlig aktioner til beskyttelse eller genskabelse af den biologiske diversitet (herunder økologiske funktioner) af det pågældende skovøkosystem, som samtidig i størst muligt omfang sikrer dets nuværende og fremtidige nytteværdi for menneskeheden og navnlig for befolkningerne i skovene.

3. »Bæredygtig skovforanstaltning«: forvaltning og anvendelse af skove og skovområder på en måde og i et tempo, der bevarer deres biologiske diversitet, produktivitet, gendannelsesevne og vitalitet samt deres muligheder for nu og i fremtiden at varetage relevante miljømæssige, økonomiske og sociale funktioner på lokalt, nationalt og globalt niveau uden at skade andre økosystemer.

4. »Bæredygtig udvikling«: forbedring af de relevante befolkningers levestandard og velfærd inden for grænserne af økosystemernes bæreevne, samtidig med at de naturlige aktiver og deres biologiske diversitet bevares til nuværende og kommende generationer.

5. »Befolkninger i skovene«: oprindelige befolkningsgrupper, som bor i skoven eller gør fordring på den som deres hjem, samt befolkninger, der bor i eller ved skoven og som traditionelt direkte og i udstrakt omfang har været afhængige af skoven.

Artikel 3

1. Fællesskabet yder under denne forordning finansiel støtte eller faglig bistand til aktioner, der støtter og fremmer de bestræbelser, som udviklingslandene og disses regionale organisationer iværksætter for at bevare og bæredygtigt forvalte de tropiske skove, samtidig med at der sikres en bæredygtig udvikling i disse lande og områder.

2. Støttemodtagere og samarbejdsparterne kan omfatte ikke blot stater, regioner og oversøiske lande og territorier, men også decentrale myndigheder, regionale organisationer, offentlige organisationer, lokale eller traditionelle samfund, brancher og selskaber i det private erhvervsliv, herunder kooperativer og ikke-statslige organisationer og repræsentative sammenslutninger af befolkninger i skovene, som har bevarelsen af tropiske skove som et af deres erklærede mål eller som egentlig aktivitet.

3. Der lægges særlig vægt på de aktioner til bevarelse af skove, der anses for at være vigtige med hensyn til lokale virkninger, såsom beskyttelse af afvandingsområder, forhindring af erosion af jorden og genskabelse af nedslidte områder, samt globale virkninger, såsom klimaændringer og tab af biodiversitet.

Artikel 4

1. Hvor megen vægt der lægges på specifikke aktioner, afhænger af de enkelte landes behov, som afspejles i landenes politik for udvikling og miljø med hensyn til skove, samt af Fællesskabets samarbejdsprioriteter. Aktioner, som fremmer nedenstående, prioriteres dog særligt højt:

a) bevarelse af primære tropiske skove og deres biodiversitet samt genoprettelse af beskadigede tropiske skove ved at analysere og fjerne årsagerne til skovenes forsvinden og under hensyntagen til forskelle mellem lande og regioner

b) bæredygtig forvaltning af skove, der anvendes til produktion af tømmer og andre produkter, herunder dog ikke kommerciel skovhugst i primære tropiske skove, bortset fra skovhugst, der er baseret på lokalsamfundet, som er af beskedent omfang, bæredygtig, miljømæssigt forsvarlig, og som er omfattet af en passende skovforvaltning

c) definition af certificeringsordninger for bæredygtigt produceret tømmer fra tropiske skove som led i planlagte, internationalt harmoniserede certificeringsordninger for alle former for tømmer og tømmerprodukter

d) inddragelse af og støtte fra befolkninger i skovene i identifikationen, planlægningen og gennemførelsen af aktioner

e) tilvejebringelse af den fornødne kapacitet til at imødekomme behovet for uddannelse for lokalbefolkninger, skovforvaltere og forskere, lovgivning, øget politisk og social støtte og institutionel udbygning samt for organisationer og sammenslutninger, der er aktive inden for bevarelse af skove

f) en strategisk og tilpasningsfremmende forskningspolitik, der er rettet mod at fremskaffe den nødvendige viden for bevarelse og bæredygtig forvaltning af skove samt for gennemførelse af forskningsmæssige kontrolaktiviteter inden for rammerne af projekter og programmer

g) oprettelse af stødpudezoner som led i mere omfattende landanvendelsesplaner med henblik på at fremme bevarelsen eller gendannelsen af tropiske skove

h) udarbejdelse og gennemførelse af skovforvaltningsplaner med det sigte at bevare tropiske skove og fremme den bæredygtige udnyttelse af tømmer og andre skovprodukter.

2. Fællesskabet stiller krav om, at der forud for gennemførelsen af aktioner i henhold til denne forordning udarbejdes rapporter om deres økologiske, sociale, økonomiske og kulturelle konsekvenser med specifikke kvalitative eller kvantitative mål. I påkommende tilfælde skal disse aktioner evalueres sammen med den berørte lokalbefolkning.

3. For så vidt angår de forskellige områder af Fællesskabets politik, der har en mulig direkte virkning på bevarelsen af de tropiske skove, udvikler og anvender Fællesskabet de instrumenter, som er nødvendige for at forhindre, at den førte eller planlagte politik får negative konsekvenser, og for, hvor det er muligt, at bidrage til bevarelsen af tropiske skove.

4. Aktioner, der gennemføres i henhold til denne forordning, koordineres med og kan støtte nationale og internationale programmer og aktioner, der vedrører bevarelse og bæredygtig forvaltning af tropiske skove, såsom Handlingsplanen for Tropiske Skove og Den Internationale Organisation for Tropisk Tømmer, under forudsætning af, at disse programmer og aktioner er i overensstemmelse med de mål og principper, der er fastlagt i denne forordning.

5. Aktionerne skal i størst muligt omfang gennemføres af regionale organisationer og under internationale samarbejdsprogrammer i forbindelse med en samlet politik for bevarelse af skove.

Artikel 5

Gennem øget koordinering skal der søges samfinansiering med medlemsstaterne eller med multilaterale, regionale eller andre organisationer. Støttens fællesskabskarakter skal i størst muligt omfang bevares.

Artikel 6

Fællesskabsstøtte ydes som ikke-tilbagebetalingspligtige tilskud.

Artikel 7

1. Fællesskabets finansiering af de i artikel 3 omhandlede aktioner skal dække en første treårig periode (1995-1997). De midler, der skønnes nødvendige til at gennemføre aktionerne under disse foranstaltninger, beløber sig til 150 mio. ECU.

2. Budgetmyndigheden fastsætter for hvert regnskabsår bevillingernes størrelse under hensyn til det i finansforordningens artikel 2 omhandlede princip om forsvarlig økonomisk forvaltning, der skal gælde for De Europæiske Fællesskabers almindelige budget.

Artikel 8

1. Den økonomiske og faglige bistand kan omfatte alle valutaomkostninger og lokale omkostninger i forbindelse med gennemførelsen af projekter og programmer, herunder om nødvendigt integrerede programmer og sektorprojekter.

2. Navnlig kan vedligeholdelses- og driftsudgifter til økonomiske samarbejsaktioner, uddannelse og forskningsprogrammer samt udviklingsprojekter og -programmer dækkes. Undtagen for uddannelse og forskningsprogrammer kan sådanne udgifter imidlertid generelt kun dækkes i iværksætningsfasen og med gradvist mindre beløb.

3. Der skal gøres en systematisk indsats for at få bidrag, især finansielle bidrag, fra partnere (lande, lokale samfund, virksomheder og individuelle støttemodtagere) inden for rimelighedens grænse og alt efter de enkelte aktioners art.

4. Fællesskabet finansierer ikke afgifter, told og gebyrer.

5. Udgifter til undersøgelser og til eksperter, som i kortere eller længere tidsrum bistår modtagerne og Kommissionen med at udarbejde generelle politikker, identificere og forbedre aktioner og overvåge og evaluere aktioner, dækkes sædvanligvis af Fællesskabet enten via støtten til individuelle foranstaltninger eller særskilt.

Artikel 9

1. Alle fysiske og juridiske personer i medlemsstaterne har adgang til at deltage i udbud og indgå købekontrakter og andre kontrakter på lige vilkår.

2. For så vidt angår finansiel og faglig bistand udstrækkes den i stk. 1 omhandlede adgang til at deltage sædvanligvis til modtagerstater og kan endvidere i det enkelte tilfælde udvides til andre udviklingslande.

3. I særlige og behørigt begrundede tilfælde kan det tillades, at specifikke komponenter har andre oprindelseslande.

Artikel 10

Projekter og programmer, for hvilke Fællesskabets finansiering overstiger 2 mio. ECU, når det drejer sig om en AVS-stat, og 1 mio. ECU, når det drejer sig om et asiatisk eller latinamerikansk land, samt enhver væsentlig ændring, der vedrører et beløb på over 20 % af det oprindeligt godkendte beløb, vedtages efter proceduren i artikel 11, stk. 2.

Artikel 11

1. Kommissionen forvalter samarbejdet om de tropiske skove.

2. Kommissionen bistås i påkommende tilfælde af det udvalg, der blev nedsat i henhold til artikel 15 i Rådets forordning (EØF) nr. 443/92 af 25. februar 1992 om finansiel og faglig bistand til og økonomisk samarbejde med udviklingslandene i Asien og Latinamerika (5) eller af det udvalg, der blev nedsat i henhold til artikel 21 i den interne aftale om finansieringen og forvaltningen af Fællesskabets støtte under fjerde AVS-EØF-konvention (6).

3. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsættes under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager de påtænkte foranstaltninger, når de er i overensstemmelse med udvalgets udtalelse.

Er de påtænkte foranstaltninger ikke i overensstemmelse med udvalgets udtalelse, eller er der ikke afgivet nogen udtalelse, forelægger Kommissionen straks Rådet et forslag til de foranstaltninger, der skal træffes. Rådet træffer afgørelse med kvalificeret flertal.

Har Rådet ved udløbet af en frist på en måned ikke truffet nogen afgørelse, vedtages de foreslåede foranstaltninger af Kommissionen.

Artikel 12

Kommissionen forelægger hvert år en beretning for Europa-Parlamentet og Rådet med en vurdering af gennemførelsen af denne forordning. I beretningen beskrives resultaterne af budgetgennemførelsen med hensyn til forpligtelser og betalinger, og der gøres rede for de projekter og programmer, der i årets løb er blevet finansieret. Beretningen skal så vidt muligt indeholde oplysninger om de midler, der er blevet disponeret over på nationalt plan i det pågældende finansår. Den skal endvidere indeholde specifikke og detaljerede oplysninger (om virksomheder, nationalitet osv.) om de kontrakter, der er indgået om gennemførelse af projekterne og programmerne.

Der forelægges regelmæssigt evalueringsrapporter for de udvalg, der er omhandlet i artikel 11.

Artikel 13

Denne forordning iværksættes som led i en samlet strategi, der også omfatter aktioner under Rådets forordning (EØF) nr. 443/92 og under den fjerde AVS-EØF-konvention, og efter fælles kriterier i alle faser af projektforløbet fra identifikation til evaluering.

Artikel 14

Denne forordning træder i kraft dagen efter offentliggørelsen i De Europæiske Fællesskabers Tidende.

Den finder anvendelse indtil den 31. december 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i . . .

På Rådets vegne

Formand

(1) EFT nr. C 78 af 19. 3. 1993, s. 8, og EFT nr. C 201 af 13. 7. 1994, s. 15.

(2) Europa-Parlamentets udtalelse afgivet den 29. oktober 1993 (EFT nr. C 315 af 22. 11. 1993, s. 644). Rådets fælles holdning af . . . (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(3) EFT nr. C . . .

(4) EFT nr. C 264 af 16. 10. 1989, s. 1.

(5) EFT nr. L 52 af 27. 7. 1992, s. 1.

(6) EFT nr. L 229 af 17. 8. 1991, s. 288.

RÅDETS BEGRUNDELSE

I. Indledning

1. Kommissionen forelagde den 26. februar 1993 Rådet et forslag til forordning om aktioner til fordel for tropiske skove (1).

2. Europa-Parlamentet afgav udtalelse den 29. oktober 1993 (2).

3. For at tage hensyn dels til en række ændringsforslag fra Europa-Parlamentet, dels til, at traktaten om Den Europæiske Union trådte i kraft den 1. november 1993, forelagde Kommissionen herefter den 10. juni 1994 Rådet et ændret forslag (3).

II. Fælles holdning

1. Fastlæggelse af en fælles holdning

Rådet fastlagde den 23. januar 1995 en fælles holdning på grundlag af artikel 130 S og 130 W i traktaten om oprettelse af Det Europæiske Fællesskab.

2. Formålet med Kommissionens forslag

Forordningen fastsætter retningslinjer og nærmere bestemmelser for forvaltningen af den støtte, som finansieres over fællesskabsbudgettet, og som skal bidrage til bevarelse og bæredygtig forvaltning af de tropiske skove.

3. Rådets ændringer af Kommissionens forslag

I den fælles holdning er der foretaget en række tekniske ændringer, men teksten svarer i store træk til Kommissionens forslag med hensyn til definitioner og arten af de aktioner, der skal finansieres.

Rådet har dog ikke fulgt Kommissionen med hensyn til nedenstående aspekter:

a) Forordningens gyldighedsperiode

Rådet har fastsat en periode på tre år (1995-1997), dog således at der kan træffes afgørelse om en eventuel forlængelse under hensyn til resultaterne af en samlet vurdering, der skal finde sted inden udgangen af 1997.

b) Arten af det udvalg, der skal afgive udtalelse om de foreslåede aktioner

For at foranstaltningerne skal blive effektive og få størst mulig sammenhæng med andre aktioner, som gennemføres i samme område, har Rådet vedtaget, at det fra sag til sag vil lade henholdsvis Udvalget for ALA-udviklingslande eller EUF-Udvalget tage stilling til de foreslåede aktioner. Procedure III i Rådets afgørelse af 13. juli 1987 vil blive fulgt (4).

Det skal ligeledes bemærkes, at Rådet som i andre lignende tilfælde har vedtaget også at anføre, hvilke beløb der skønnes nødvendige til disse aktioner. Disse beløb andrager 50 mio. ECU årligt og svarer til de tal, som budgetmyndigheden rent faktisk har opført på budgettet de seneste år.

4. Europa-Parlamentets ændringsforslag

Med forbehold af ovennævnte bemærkninger har Rådet i sin fælles holdning indarbejdet næsten samtlige Europa-Parlamentets ændringer, således som Kommissionen har accepteret dem i sit ændrede forslag. I den forbindelse henviser Rådet til ændringsforslag nr. 1, 2, 3, 4, 5, 7, 9, 10, 11, 12, 13, 14, 15, 16, 17, 18, 19, 20, 21, 22, 23, 25, 26, 27, 29 og 32, som det helt eller delvist har tiltrådt.

Under hensyn til Kommissionens udtalelse har Rådet derimod ikke medtaget ændringsforslag nr. 3, 6 og 30, som vedrører handel med træ. Ændringsforslag nr. 8, 24, 28 og 31, som ikke er accepteret i Kommissionens ændrede forslag, er heller ikke medtaget af Rådet.

(1) EFT nr. C 78 af 19. 3. 1993, s. 8.

(2) EFT nr. C 315 af 22. 11. 1993, s. 644.

(3) EFT nr. C 201 af 23. 7. 1994, s. 15.

(4) EFT nr. L 197 af 18. 7. 1987, s. 33.